***Dos Abend Blatt*** («kveldsbladet»; het opprinnelig אבענד בלאטט פון דיא ארבייטער צייטונג; *Abend blatt fun di arbayter tsaytung*) var en jiddischsproglig dagsavis som ble publisert i New York. *Dos Abend Blatt* ble startet som en videreutvikling av den ukentlige avisen *Di Arbeter Tsaytung* («Arbeiderbladet»). Avisen ble publisert mellom 1894 og 1902, og fungerte som et organ for Socialist Labor Party of America (SLP).

*Dos Abend Blatt* var den første sosialistiske jiddischsproglige dagsavisen som ble gitt ut i New York. I sin tidlige fase kjempet avisen om *Freie Arbeiter Stimme*s lesere. Avisen ble sponset av United Hebrew Trades.

Politisk sett sto *Dos Abend Blatt* for en internasjonalistisk linje, idet den forkastet nasjonalsjåvinisme, arbeidersjåvinisme og sionisme. Redaksjonen mente at antisemittismen hadde sitt opphav i økonomiske tilstander, og at jødisk nasjonalisme følgelig ikke var den riktige løsningen. Nyhetsdelen av avisen inneholdt imidlertid ofte reportasjer fra antisemittisme og pogromer rundt om i verden.

I 1897 oppsto det konflikter i de jødiske kadrene i SLP. Et opposisjonelt mindretall hadde blitt utvist i juni 1897. Flertallet i partiet, representert av Philip Krantz, Benjamin Feygenbaum, Jacob Milch og Joseph Schlossberg beholdt den redaksjonelle kontrollen av *Dos Abend Blatt*. De opposisjonelle grunnla et nytt jiddischsproglig sosialist blad: *Forverts*. Stridighetene mellom *Forverts* og *Dos Abend Blatt* ble voldsomme, og tilslutt kom *Dos Abend Blatt* til å tape. To politiske emner, som *Forverts* stilte seg ganske pragmatiske ovenfor, viste seg å være avgjørende i uenighetene, nemlig Dreyfus-saken og den spansk-amerikanske krigen.

Hva gjaldt Dreyfus-saken hadde *Dos Abend Blatt* en fravikende oppfatning fra den som var vanlig innenfor jødiske miljøer. Avisens redaktør, Philip Krantz, stilte spørsmål ved Dreyfus’ uskyldighet. Denne oppfatningen kom til å bli svært upopulær i yiddischsproglige kretser.

Rundt 1900 oppsto det forsøk på å popularisere *Dos Abend Blatt* blant den jødiske befolkningen, ved å introdusere deler i avisen kalt «Jewish News» og «Jewish Letters». Denne forandringen i redaksjonell politikk gav imidlertid lite utbytte, siden *Forverts* allerede hadde vunnet over store deler av leserne ved å appellere til forestillingen om *Yiddishkeit*.

*Dos Abend Blatt* og *Di Arbeter Tsaytung* gikk begge inn i 1902.

Referanser
----------

1. 1 2  Diner, Hasia R. *In the Almost Promised Land: American Jews and Blacks, 1915-1935*. Baltimore: Johns Hopkins University Press, 1995, s. 29
2. ↑  Michaels, Tony *A Fire in Their Hearts; Yiddish Socialists in New York*. Cambridge: Harvard University Press, 2005, s. 103
3. ↑  Soltes, Mordecai. *The Yiddish Press, an Americanizing Agency*. American education--its men, ideas, and institutions. New York: Arno Press, 1969, s. 182
4. ↑  Kosak, Hadassa. *Cultures of Opposition: Jewish Immigrant Workers, New York City, 1881-1905*. SUNY series in American labor history. Albany: State University of New York Press, 2000, s. 136
5. ↑  *American Journalism, 1690-1940*. London: Routledge, 2000, bd. 3, ss. 175–176
6. 1 2  Jacobson, Matthew Frye. *Special Sorrows: The Diasporic Imagination of Irish, Polish, and Jewish Immigrants in the United States*. Cambridge: Harvard University Press, 1995, s. 62–63, 150
7. ↑  Frankel, Jonathan. *Prophecy and Politics: Socialism, Nationalism, and the Russian Jews, 1862-1917*. Cambridge: Cambridge University Press, 1984, s. 467
8. ↑  Bell, Daniel. *Marxian Socialism in the United States*. Cornell paperbacks. Ithaca, N.Y.: Cornell University Press, 1996, s. 98
9. ↑  Jacobson, Matthew Frye. *Special Sorrows: The Diasporic Imagination of Irish, Polish, and Jewish Immigrants in the United States*. Cambridge: Harvard University Press, 1995, s. 274
10. ↑  Frankel, Jonathan. *Prophecy and Politics: Socialism, Nationalism, and the Russian Jews, 1862-1917*. Cambridge: Cambridge University Press, 1984, s. 473

Litteratur
----------

* Milkh, Yaʻaḳov og Louis Lazarus. *The Rise of the "Forward" and Its Struggle with the "Abend Blatt" (1893-1902): Reminiscences*. New York: [Louis Lazarus], 1958.